
REPUBLIKA HRVATSKA
TRGOVAČKI SUD U ZADRU
Zadar, Dr. Franje Tuđmana 35						


R E P U B L I K A  H R V A T S K A 

R J E Š E N J E

	Trgovački sud u Zadru, OIB: 39670464653, po sutkinji Tini Grgas, u postupku sklapanja predstečajne nagodbe nad dužnikom SAS-VEKTOR d.d. sa sjedištem u Poličniku (Općina Poličnik), Poslovna zona Grabi, OIB: 75167549515, zastupanog po direktoru Branku Perčiniću, a ovaj po punomoćnicima-odvjetnicima iz Odvjetničkog društva Franko Kotlar, Ana Vidov i partneri u Zadru, odlučujući o prijedlogu vjerovnika REVICON d.o.o., Zadar od 6. veljače 2017. za ispravak rješenja ovog suda poslovni broj gornji od 9. srpnja 2015., 13. veljače 2017. 

r i j e š i o   j e

I. Ispravlja se rješenje ovog suda poslovni broj 3 Stpn-25/15-17 od 9. srpnja 2015. na način da u uvodu (preambuli) i točki I. izreke istog umjesto pogrešnog naziva dužnika SAS-VEKTOR d.o.o., sada stoji ispravan naziv istog SAS-VEKTOR d.d.

II. U preostalom dijelu rješenje ovog suda iz točke I. izreke ove odluke ostaje neizmijenjeno. 

Obrazloženje

	Pravomoćnim rješenjem ovog suda poslovni broj gornji od 9. srpnja 2015. odobreno je sklapanje predstečajne nagodbe nad dužnikom SAS-VEKTOR d.d. sa sjedištem u Poličniku, Poslovna zona Grabi, OIB: 75167549515. 
	
	Podneskom od 6. veljače 2017. vjerovnik REVICON d.o.o., Zadar je obavijestio ovaj sud da mu je Financijska agencija u postupku provedbe ovrhe na novčanim sredstvima dužnika, vratila navedeno rješenje kao osnovu za plaćanje po kojoj ne može postupiti budući je oblik trgovačkog društva dužnika u istom neispravno označen kao d.o.o. umjesto d.d.
	
	Odredbom čl. 342. Zakona o parničnom postupku (Narodne novine broj 25/13 i 89/14- u nastavku teksta: ZPP) koja se na odgovarajući način primjenjuje i u predmetnom postupku, propisano je da će pogreške u imenima i brojevima, i druge očite pogreške u pisanju i računanju, ispraviti sudac pojedinac u svako doba.  
	
	Uvidom u izvadak iz sudskog registra te navedeno rješenje suda od 9. srpnja 2015. utvrđeno je da je u uvodu i točki I. izreke potonjeg, naziv dužnika očitom omaškom u pisanju pogrešno označen kao SAS-VEKTOR d.o.o. umjesto ispravnog naziva SAS-VEKTOR d.d. 


Slijedom navedenog, predmetno rješenje je u navedenom dijelu trebalo ispraviti temeljem odredbe čl. 342. ZPP-a te donijeti odluku kao u točki I. i II. izreke ovog rješenja.


U Zadru 13. veljače 2017. 


                                    Sutkinja:
                                                                           Tina Grgas


UPUTA O PRAVNOM LIJEKU: 
Protiv ovog rješenja dopuštena je žalba u roku od 8 dana od dostave istog. Žalba se podnosi u tri istovjetna  primjerka putem ovog suda, a o istoj odlučuje Visoki trgovački sud Republike Hrvatske u Zagrebu.



Dostaviti: 
Svim sudionicima postupka putem e-Oglasne ploče suda
Financijskoj agenciji, Regionalnom centru Zagreb, Nagodbenom vijeću HR01, posebna dostava  

